গরু কেনার জন্য নয়, গরুর হাটে যাওয়াটাও দারুণ ভালোবাসি আমি। শত ব্যস্ততার মাঝেও প্রতিবছর আমি কোরবানির হাটে যাই। যদিও আমি কোরবানির উপযুক্ত গরু ভালো চিনি না। কিন্তু ঘুরে ঘুরে গরু  দেখতে আর হাটের ভিড় আমার খুবই ইন্টারেস্টিং লাগে।    যেহেতু আমি গরু চিনি না কিন্তু হাটে গেলে যাতে কেউ বুঝতে না পারে তাই ভাবটা এমন দেখাই যেন আমি অনেক জানি। গম্ভীর মুখে ঘুরে বেড়াই। মুরুব্বি মুরুব্বি ভাব দেখাই। দেখলে যে কেউ মনে করতে পারে আমি বোধহয় প্রতিদিনই গরু কিনি। ছোট বেলায় বাবার সঙ্গে যখন হাটে যেতাম তখন বাবা-কাকাকে দেখতাম, হাটে গিয়ে ওরা গরুর দাঁত দেখতো, আমিও তাই করি। এখন গরুর ২ টা দাঁত থাক বা ১০ টা দাঁত থাক, এমন ভাব দেখাই যেন দাঁত দেখেই বুঝে ফেলেছি গরুর বয়স কতো! আসলে কিন্তু আমি এসবের কিছুই বুঝি না।  গরুওয়ালাকে ভড়কে দেওয়ার জন্য অযথাই এটা-ওটা প্রশ্ন করি। অনেক সময় দেখা যায় ভুল প্রশ্ন করে ফেলেছি। তখন মুচকি হেসে গরুওয়ালাই আমাকে বুঝিয়ে দেয় বিষয়টি।    এবার কখন হাটে যাবো, এখনো ঠিক করিনি। হয়ত ঈদের দুএকদিন আগেই হাটে যাওয়া হবে।